11 penjara sementara tahanan ingkar PKP
PUTRAJAYA: Sebanyak 11 penjara
sementara bagi tahanan ingkar Perintah Kawalan Pergerakan (PKP) akan mula
beroperasi 23 April ini, kata Menteri Kanan (Kluster Keselamatan) Datuk Seri
Ismail Sabri Yaakob. Beliau berkata kerajaan menerusi
Kementerian Dalam Negeri (KDN) akan melaksanakannya setelah mendapat nasihat
Pejabat Peguam Negara. “Kementerian Kesihatan pula akan
membantu menyediakan petugas kesihatan yang akan ditempatkan di penjara
sementara itu,” katanya pada sidang media harian perkembangan PKP di sini,
semalam. Dalam pada itu, beliau berkata
jumlah individu yang ditahan kerana mengingkari PKP di seluruh negara
semalam menurun kepada 1,111 individu berbanding 1,565 pada hari
sebelumnya. Jelasnya, ini merangkumi 997
individu yang direman dan 114 yang dijamin polis, menjadikan keseluruhan jumlah
tangkapan kumulatif ingkar PKP hingga semalam sebanyak 14,750. “Semalam, Polis Diraja Malaysia
(PDRM) bersama Angkatan Tentera Malaysia (ATM) juga telah mengadakan 820
sekatan jalan raya di seluruh negara, dan melakukan pemeriksaan ke atas 451,487
kenderaan,” katanya. Beliau berkata selain itu, sebanyak
51,706 pemeriksaan mengejut turut diadakan di seluruh negara dengan 5,861
premis telah diperiksa. Sementara itu, Ismail Sabri berkata
Kementerian Perumahan dan Kerajaan Tempatan (KPKT) telah
melaksanakan 2,627 operasi sanitasi awam di 105 zon termasuk di 29 Zon
Merah sejak 30 Mac lepas. “Semalam, sebanyak 186 operasi
sanitasi meliputi 48 zon di 14 negeri, termasuk 38 kawasan di Johor dan 17
kawasan di Melaka yang turut dilakukan sanitasi awam,” katanya. Beliau berkata sehingga semalam
juga, operasi sanitasi telah merangkumi 1,405 bangunan kerajaan, 1,055 tempat
awam, 1,078 pusat perniagaan, 192 pasar raya dan 38 Projek Perumahan Rakyat.  Sementara itu, mengulas
inisiatif  dilakukan komuniti setempat dengan menubuhkan pasukan kawalan
sendiri bagi mengawasi kawasan mereka dalam usaha mengekang penularan Covid -19,
beliau berkata kerajaan mengalu-alukan langkah berkenaan tetapi mereka perlu
mendapatkan nasihat dan rundingan dengan polis. “Kita faham, banyak komuniti yang membuat kawalan kerana ingin melindungi kawasan mereka, ada kawasan mereka yang mungkin sifar positif Covid -19, tentu mereka tidak mahu orang daripada Zon Merah memasuki kawasan mereka. “Mereka boleh bertindak melindungi kawasan mereka, kita benarkan, cuma maklumkan pada polis, dan dapatkan panduan. Mereka tidak boleh tangkap macam tu sahaja kerana tidak ada kuasa …kita tak mahu masalah dan perkara tidak diingini timbul nanti,” katanya.– Bernama  
See author's posts
